Жестикулация (КЪМ КИНЕСИКА)

Жестът може да бъде определен като лаконично значимо движение на тялото с информационна стойност. Той може да замества езика, а в съчетание с вербална информация, жестът може да я уточнява, допълва, подсилва, отрича, т.е. да изразява подтекст.Жестът има немалка роля в синхрона на общуването, при предаване на обратна информация и пр.

Независимо от националните различия най-голямо сходство и дори пълно съвпадение има при жестовете с конкретно значение (указателни, описателни), жестовете, усилващи акцентуацията на речта, и тези, изразяващи емоция.

4.1. Емоционални жестове

Емоционалният жест информира за емоционалното състояние на оратора, отношението му към текст, аудитория, повод за произнасяне и многократно увеличава въздействието на речта. Той е подчертано спонтанен и сравнително трудно се поддава на контрол. За ораторството най-типичен е жестът с ръка.

Сарет и Фостър обособяват три равнища на емоционалната жестикулация с ръка по отношение на тялото:

Горно-от раменете нагоре. Тук са отнесени жестовете, символизиращи благородни подбуди, решителност, закана, емоционален градус

Средно-от раменете до кръста. Най-много жестове се правят в това равнище.

Долното равнище-от кръста надолу. Жестовете в това равнище изразяват неутрални и отрицателни емоции: спокойствие, омраза, отвращение, отчаяние, закана и пр.

4.2. Изобразителен и указателен жест

Изобразителният (описателен) жест характеризира външно описвания обект, насочва към форма, ширина, дължина, специфично движение и пр. Използва се предимно в ежедневието и по-ограничено в реторичното общуване, тъй като има по-малка информационна стойност от словесното описание.

Същото се отнася и за изразяващия посока или местонахождение указателен жест, който също намира по-широко приложение в диалога. Посочените жестове допълва, но не заместват речта.

4.3. Условен жест

Условният жест, т.нар. емблема, символ или пластичен йероглиф (ръкостискане, кръстене, махане за сбогом, заканване с пръст, поклон и др.), изпълнява най-често функция по заместване на речта, но може да има и съпътстващ характер. Има точен езиков еквивалент и смисълът му е ясен. Използва се сравнително рядко в ораторското изкуство. Междукултурните различия в значението на една и съща емблема са условие ораторът да познава в детайли емблемите на културата, в която се проявява.

4.4. Илюстрации

Към илюстрациите се отнасят описателният, указателният и емоционалният жест. Името им идва от функцията, която изпълняват-илюстрират речта, като акцентират върху дума или фраза, изразяват емоция или конкретни действия, дублиращи или допълващи казаното, допринасят за ритъма на изказването чрез ударенията, които поставят. Илюстративният жест с показалец е най-често срещаният в областта на политическото красноречие от монологичен тип.

4.4.1. Обучение

Сред НВ знаци с най-голяма стойност са тези, идващи чрез интонация и лицево изражение. Те трябва да бъдат в унисон както по между си, така и с всичко останало в ораторството-вербално и невербално. Неумелото изразяване на емоции чрез тях или противоречивостта им може да предизвика комичен ефект.